A̱tuk mam tat si̱ kaat a̱ bai,
á̱ si̱ nyia̱ nyeang ma̱ a̱keang Kana ka̱ shya̱ mi̱ fam a̱byin Ga̱lili a̱ni.
A̱yang byin Yesu si̱ nat nyeang hu,
á̱ ku mun á̱ hyia̱ ma̱ng Yesu nyeang hu.
A̱ si̱ nat dundung ma̱ng mman ta̱m nggu na.
Jen nang á̱ nswuo a̱nya̱nyiat a̱sa̱khwot a̱na̱p wu á̱ tyak a̱ni,
a̱jawa a̱yang byin Yesu wu si̱ nyia̱ ma̱ng a̱nggu a̱ni,
“Ba̱ swuo a̱nya̱nyiat a̱sa̱khwot a̱na̱p wu á̱ tyak.”
Yesu si̱ nyia̱ ma̱ng a̱yang byin nggu wu a̱ni,
“A̱yang,
a̱lyiat nani yet a̱si̱ nwan nia bah.
Jen nung ji ka̱n nyia̱ bah,
ya ngyok.”
A̱yang byin Yesu wu si̱ nyia̱ ma̱ng mman ta̱m na a̱ni,
“Nyi nyia̱ kuzang kyang nang gu tak ma̱ng a̱nyin a̱ni.”
Da̱ a̱vwuo nyeang ka,
á̱ ku byia̱ a̱khwot dudong nfang a̱sa̱khwot a̱taa,
nang á̱ sak a̱ja;
ma̱nang A̱yahudawa ba ka̱n meang ma̱ng ntyei a̱sa̱khwot mi̱ dudong hu á̱ saai da̱nian kwi a̱ti̱tak ma̱ng bwak a̱ni.
Huhwa ku mbyia̱ ba̱ si̱ nsak hu a̱ja.
Kuzang a̱dong ku kwok li̱la̱n nswak nfeang si̱ nat nswak ntat.
A̱jawa Yesu si̱ nyia̱ ma̱ng á̱khwo nyeang ba,
“Nyi fwuoi a̱sa̱khwot,
nyi tyia̱ mi̱ dudong huni.”
Ba̱ si̱ fwuoi a̱sa̱khwot na á̱ hyaai dudong hu tyentyang a̱ntyang.
A̱jawa Yesu si̱ nyia̱ ma̱ng á̱khwo nyeang ba,
“Ma̱ninika,
nyi bwuo na nyi nat ndyo.
Nyi si̱ nwuak a̱tyu a̱ saai á̱nietchen ba mi̱ nyeang hu a̱ni.”
Ba̱ si̱ bwuo a̱sa̱khwot na,
ba̱ si̱si̱ nwuak guu.
Nang a̱tyu saai á̱nietchen wu nfwup a̱sa̱khwot nang á̱ si̱ bwuak na̱ si̱ tyia̱ a̱nya̱nyiat a̱sa̱khwot a̱na̱p wu a̱ni;
a̱ si̱ lyen a̱vwuo ka nang á̱ nshya̱ na a̱ni bah.
Mi̱ mman ta̱m ni̱nia ku lyen a̱vwuo ka nang á̱ mbwuo a̱sa̱khwot a̱na̱p na a̱ni.
A̱tyu saai á̱nietchen wu si̱ yorong a̱tyu a̱ byia̱ nyeang hu a̱ni,
da̱ gbang a̱nyiung.
A̱ si̱ nyia̱,
“Kuzang a̱tyu a̱ byia̱ nyeang a̱ni,
a̱tsatsak a̱nya̱nyiat a̱sa̱khwot a̱na̱p wu wa ni̱ yet a̱son ka,
nang á̱niet ba na swuo a̱ni.
Ka̱ á̱nietchen ba ba̱ swuo ba̱ si̱ swa̱i,
gu sii nang mba a̱sa̱khwot a̱na̱p na̱ nwai swan nya̱nyiat hu a̱ni.
A̱wot nwan,
a ba̱ sak a̱tsatsak a̱nya̱nyiat a̱sa̱khwot a̱na̱p wu,
a sii ghwut ndyo wa ma̱ninika!”
Si̱ huni hwa yet a̱son kyang a̱ga̱de nang Yesu ku nyia̱ a̱ni.
A̱ ku nyia̱ hu ma̱ a̱keang Kana ka̱ shya̱ ma̱ a̱byin Ga̱lili a̱ni.
A̱ja wa nang gu nnyia̱ a̱lama wuni a̱ tyai a̱kyenkyai shi nggu wu.
Mman ta̱m nggu na mameang,
ba̱ si̱ nwuak a̱chuchuk da̱ nggu ba̱t.
Nang á̱ ku ntyak nyeang hu a̱ni,
Yesu mbeang a̱yang byin nggu wu,
ma̱ng á̱na̱nyiuk nggu ba,
ma̱ng mman ta̱m nggu na,
ba̱ si̱ nat a̱keang Ka̱fanahum.
Ba̱ si̱ ya mbwuo mmam a̱ja.